钦定古今图书集成/明伦汇编/皇极典/第287卷 > 后凉〈吕光 吕纂 吕隆〉
## 钦定古今图书集成/明伦汇编/皇极典/第287卷 > 后凉〈吕光 吕纂 吕隆〉

《晋书吕光载记》：“光字世明，略阳氐人也。其先吕文和，
汉文帝初，自沛避难徙焉。世为酋豪。父婆楼，佐命苻
坚，官至太尉。光生于枋头，夜有神光之异，故以光为
名。年十岁，与诸童儿游戏邑里，为战阵之法，俦类咸
推为主，部分详平，群童叹服。不乐读书，唯好鹰马。及
长，身长八尺四寸，目重瞳子，左肘有肉印。沉毅凝重”，
宽简有大量，喜怒不形于色，时人莫之识也，唯王猛
异之曰：“此非常人言之。”苻坚举贤良，除美阳令，夷夏
爱服。迁鹰扬将军。从坚征张平，战于铜壁，刺平养子
蚝中之，自是威名大著。苻双反于秦州，坚将杨成世
为双将苟兴所败，光与王鉴讨之。鉴欲速战，光曰：“兴
初破成世，奸气渐张，宜持重以待其弊。兴乘胜轻来，
粮竭必退，退而击之，可以破也。”二旬而兴退，诸将不
知所为。光曰：“揆其奸计，必攻榆眉。若得榆眉，据城断
路，资储复赡，非国之利也。宜速进师。若兴攻城，尢须
赴救。如其奔也，彼粮既尽，可以灭之。”鉴从焉。果败兴
军。从王猛灭慕容𬀩，封都亭侯。苻重之镇洛阳，以光
为长史。及重谋反，苻坚闻之曰：“吕光忠孝方正，必不
同也。”驰使命光槛重送之。寻入为太子右率，甚见敬
重。蜀人李焉聚众二万，攻逼益州，坚以光为破卤将
军，率兵讨灭之。迁步兵校尉。苻洛反，光又击平之，拜
骠骑将军。坚既平山东，士马强盛，遂有图西域之志，
乃授光使持节、都督西讨诸军事，率将军姜飞、彭晃、
杜进、康盛等总兵七万，铁骑五千，以讨西域；以陇西
董方、冯翊郭抱、武威贾虔、弘农杨颍为四府佐将。坚
太子宏执光手曰：“君器相非常，必有大福，宜深保爱。”
行至高昌，闻坚寇晋，光欲更须后命，部将杜进曰：“节
下受任金方，赴机宜速，有何不了，而更留乎！”光乃进
及流沙三百馀里，无水，将士失色。光曰：“吾闻李广利
精诚元感，飞泉涌出，吾等岂独无感致乎？皇天必将
有济，诸君不足忧也。”俄而大雨，平地三尺。进兵至焉
耆，其王泥流率其旁国请降。龟兹王帛纯距光。光军
其城南五里为一营，深沟高垒，广设疑兵，以木为人，
被之以甲，罗之垒上。帛纯驱徙城外人入于城中，附
庸侯王各婴城自守。至是，光左臂肉脉起成字，文曰
“巨霸。”营外夜有一黑物，大如断堤，摇动有头角，目光
若电，及明而云雾四周，遂不复见。旦视其处，南北五
里，东西三十馀步，鳞甲隐地之所，昭然犹在。光笑曰：
“黑龙也。”俄而云起西北，暴雨灭其迹。杜进言于光曰：
“龙者神兽，人君利见之象。《易》曰：‘见龙在田，德施普也’。
斯诚明将军道合灵和，德符幽显，愿将军勉之，以成
大庆。”光有喜色。又进攻龟兹城，夜梦金象飞越城外，
光曰：“此谓佛神，去之敌必亡矣。”光攻城既急，帛纯乃
倾国财宝请救狯胡。狯胡弟呐龙侯将馗率骑二十
馀万，并引温宿、尉须等国王，合七十馀万以救之。胡
便弓马，善矛槊，铠如连锁，射不可入，以革索为羂，策
马掷人，多有中者，众甚惮之。诸将咸欲每营结阵，案
兵以距之。光曰：“彼众我寡，营又相远，势分力散，非良
策也。”于是迁营相接阵，为勾锁之法，精骑为游军，弥
缝其阙。战于城西，大败之，斩万馀级，帛纯收其珍宝
而走，王侯降者三十馀国。光入其城，大飨将士，赋诗
言志。见其宫室壮丽，命参军京兆段业著《龟兹宫赋》
以讥之。龟兹奢侈，厚于养生，家有蒲桃酒，或至千斛，
经十年不败，士卒沦没，酒臧者相继矣。诸国惮光威
名，贡款属路，乃立帛纯弟震为王以安之。光抚宁西
域，威恩甚著，桀黠胡王昔所未宾者，不远万里皆来
归附。上汉所赐节传，光皆表而易之。坚闻光平西域，
以为使持节、散骑常侍、都督玉门已西诸军事、安西
将军、西域校尉，道绝不通。光既平龟兹，有留焉之志。
时始获鸠摩罗什，罗什劝之东还。光于是大飨文武，
博议进止，众咸请还，光从之，以驼二万馀头，致外国
珍宝及奇伎异戏、殊禽怪兽千有馀品，骏马万馀匹。
而苻坚高昌太守杨翰说其凉州刺史梁熙距守高
桐、伊吾二关，熙不从。光至高昌，翰以郡迎降。初，光闻
翰之说，恶之；又闻苻坚丧败，长安危逼，谋欲停师。杜
进谏曰：“梁熙文雅有馀，机鉴不足，终不能纳，善从说
也，愿不足忧之。闻其上下未同，宜在速进；进而不捷，
请受过言之诛。”光从之。及至玉门，梁熙传檄，责光擅命还师，遣子引与振威姚皓、别驾卫翰率众五万，距
光于酒泉。光报檄凉州，责熙无赴难之诚，数其遏归
师之罪，遣彭晃、杜进、姜飞等为前锋击引，大败之，引
轻将麾下数百骑东奔，杜进追擒之。于是西山诸裔，
皆来款附。武威太守彭济执熙请降。光入姑臧，自领
凉州刺史、护羌校尉；表杜进为辅国将军、武威太守，
封武始侯，自馀封拜各有差。光主簿尉祐，奸佞倾薄
人也，见弃前朝，与彭济同谋执梁熙。光深见宠任，乃
谮诛南安姚皓、天水尹景等名士十馀人，远近颇以
此离贰。光寻擢祐为宁远将军、金城太守。祐次允吾，
袭据外城以叛，祐从弟随据鹯，阴以应之。光遣其将
魏真讨随，随败奔祐。光将姜飞又击败祐众。祐奔据
兴城，扇动百姓，裔夏多从之。飞司马张象、参军郭雅
谋杀飞应，祐发觉，逃奔。初，苻坚之败，张天锡南奔，其
世子大豫为长水校尉王穆所匿。及坚还长安，穆将
大豫奔秃发思复鞬，思复鞬送之魏安。是月，魏安人
焦松、齐肃、张济等起兵数千，迎大豫于揖，攻陷昌松
郡。光遣其将杜进讨之，为大豫所败。大豫遂进逼姑
臧，求决胜负。王穆谏曰：“吕光粮丰城固，甲兵精锐，逼
之非利。不如席卷岭西，厉兵积粟，东向而争，不及期
年，可以平也。”大豫不从，乃遣穆求救于岭西诸郡，建
康太守李隰、祈连都尉严纯及阎袭起兵应之。大豫
进屯城西，王穆率众三万及思复鞬子奚于等阵于
城南。光出击，破之，斩奚于等二万馀级。光谓诸将曰：
“大豫若用王穆之言，恐未可平也。”诸将曰：“大豫岂不
及此邪！皇天欲赞成明公八百之业，故令大豫迷于
良算耳。”光大悦，赐金帛有差。大豫自西郡诣临洮，驱
略百姓五千馀户，保据俱城。光时彭晃、徐炅攻破之，
大豫奔广武，穆奔建康，广武人执大豫送之，斩于姑
臧市。光至是始闻苻坚为姚苌所害，奋怒哀号，三军
缟素，大临于城南，伪谥坚曰文昭皇帝，长吏百石已
上服斩缞三月，庶人哭泣三日。光于是大赦境内，建
元曰太安，自称使持节、侍中、中外大都督、督陇右河
西诸军事、大将军、领护匈奴中郎将、凉州牧、酒泉公。
王穆袭据酒泉，自称大将军、凉州牧。时谷价踊贵，斗
直五百，人相食，死者大半。光西平太守康宁自称匈
奴王，阻兵以叛。光屡遣讨之，不捷。初，光之定河西也，
杜进有力焉，以为辅国将军、武威太守。既居都尹，权
高一时，出入羽仪，与光相亚。光甥石聪至自关中，光
曰：“中州人言吾政化何如？”聪曰：“止知有杜进耳，实不
闻有舅。”光默然，因此诛进。光后䜩群寮，酒酣，语及政
事。时刑法峻重，参军段业进曰：“严刑重宪，非明王之
义也。”光曰：“商鞅之法至峻而兼诸侯，吴起之术无亲
而荆蛮以霸，何也？”业曰：“明公受天眷命，方君临四海，
景行尧、舜，犹惧有弊，奈何欲以商、申之末法，临道义
之神州，岂此州士女所望于明公哉！”光改容谢之。于
是下令责躬，乃崇宽简之政。其将徐炅与张掖太守
彭晃谋叛，光遣师讨炅，炅奔晃。晃东结康宁，西通王
穆，光议将讨之，诸将咸曰：“今康宁在南，阻兵伺隙，若
大驾西行，宁必乘虚出于岭左。晃、穆未平，康宁复至，
进退狼狈，势必大危。”光曰：“事势实如卿言。今而不往，
当坐待其来。晃、穆共相唇齿，宁又同恶相救，东西交
至，城外非吾之有。若是，大事去矣。今晃叛逆始尔，宁、
穆与之情契未密，及其仓卒，取之为易。且隆替命也，
卿勿复言。”光于是自率步骑三万，倍道兼行。既至，攻
之二旬，晃将寇𫖮斩关纳光，于是诛彭晃、王穆，以其
党索嘏为敦煌太守。既而忌其威名，率众攻嘏。光闻
之，谓诸将曰：“二寇相攻，此成擒也。”光将攻之，众咸以
为不可。光曰：“取乱侮亡，武之善经。不可以累征之劳
而失永逸之举。”率步骑二万攻酒泉，克之。进次凉兴。
穆引师东还，路中众散，穆单骑奔骍马，骍马令郭文
斩首送之。是时麟见金泽县，百兽从之，光以为己瑞，
以孝武太元十四年僭即三河王位，置百官，自丞郎
已下，赦其境内，年号麟嘉。光妻石氏、子绍、弟德世至
自仇池，光迎于城东，大飨群臣。遣其子左将军他、武
贲中郎将纂讨北寇匹勒于三岩山，大破之。立妻石
氏为王妃，子绍为世子，䜩其群臣于内苑新堂。太庙
新成，追尊其高祖为敬公，曾祖为恭公，祖为宣公，父
为景昭王，母曰昭烈妃。其中书侍郎杨颖上疏，请依
三代故事，追尊吕望为始祖，永为不迁之庙。光从之。
是岁，张掖督邮傅曜考核属县，而丘池令尹兴杀之，
投诸空井。曜见梦于光曰：“臣张掖郡小吏，案校诸县，
而丘池令尹兴赃状狼藉，惧臣言之，杀臣，投于南亭
空井中。臣衣服形状如是。”光寤而犹见，久之乃灭。遣
使覆之，如梦。光怒，杀兴。著作郎段业以光未能扬清
激浊，使贤愚殊贯，因疗疾于天梯山，作《表志诗》《九叹》
《七讽》十六篇以讽焉。光览而悦之。南羌彭奚念入攻
白土，都尉孙峙退奔兴城。光遣其南中郎将吕方及
其弟右将军吕宝、振威杨范、强弩窦苟讨乞伏干归
于金城。方屯河北，宝进师济河，为干归所败，宝死之。
武贲吕纂、强弩窦苟率步骑五千南讨彭奚念，战于盘夷，大败而归。光亲讨干归，奚念遣纂及杨武、杨轨、
建忠、沮渠罗仇、建武、梁恭军于左南。奚念大惧，于白
土津累石为堤，以水自固，遣精兵一万，距守河津。光
遣将军王宝潜趣上津，夜度湟河。光济自石堤，攻克
枹罕，奚念单骑奔甘松，光振旅而旋。初，光徙西海郡
人于诸郡，至是谣曰：“朔马心何悲？念旧中心劳。燕雀
何徘徊，意欲还故巢。”顷之，遂相扇动，复徙于之西河。
乐部群议以高昌虽在西垂，地居形胜，外接边境，易
生翻覆，宜遣子弟镇之。光以子覆为使持节、镇西将
军、都督玉门已西诸军事、西域大都护，镇高昌，命大
臣子弟随之。光于是以太元二十一年僭即天王位，
大赦境内，改年龙飞。立世子绍为太子，诸子弟为公
侯者二十人。中书令王详为尚书左仆射，段业等五
人为尚书。干归从弟轲弹来奔，光下书曰：“干归狼子
野心，前后反复。朕方东清秦、赵，勒铭会稽，岂令竖子
鸱峙洮南。且其兄弟内相离间，可乘之机，勿过今也。
其敕中外戒严，朕当亲讨。”光于是次于长最，使吕纂
率杨轨、窦苟等步骑三万攻金城，干归率众二万救
之。光遣其将王宝、徐炅率骑五千邀之，干归惧而不
进。光又遣其将梁恭、金石生以甲卒万馀出阳武下
峡，与秦州刺史没弈于攻其东。光弟天水公延以枹
罕之众攻临洮、武始、河关，皆克之。吕纂克金城，擒干
归。金城太守卫鞬。鞬瞋目谓光曰：“我宁守节断头，不
为降虏也！”光义而免之。干归因大震，泣叹曰：“死中求
生，正在今日也！”乃纵反间，称干归众溃，东奔成纪。吕
延信之，引师轻进。延司马耿稚谏曰：“干归雄勇过人，
权略难测，破王广，克杨定，皆羸师以诱之，虽蕞尔小
国，亦不可轻也。困兽犹斗，况干归而可望风自散乎！
且告者视高而色动，必为奸计。而今宜部阵而前，步
骑相接，徐待诸军大集，可一举灭之。”延不从，与干归
相遇，战败，死之。耿稚及将军姜显收集散卒，屯于枹
罕，光还于姑臧。光荒耄信谗，杀尚书沮渠罗仇、三河
太守沮渠麹粥。罗仇弟子蒙逊叛光，杀中田护军马
邃，攻陷临松郡，屯兵金山，大为百姓之患。蒙逊从兄
男成，先为将军，守晋昌，闻蒙逊起兵，逃奔赀虏，扇动
诸夷，众至数千，进攻福禄、建安，宁戎护军赵策击败
之，男成退屯乐涫。吕纂败蒙逊于忽谷。酒泉太守垒
澄率将军赵策、赵陵步骑万馀，讨男成于乐涫，战败，
澄、策死之。男成进攻建康，说太守段业曰：“吕氏政衰，
权臣擅命，刑罚失中，人不堪役。一州之地，叛者连城，
瓦解之势，昭然在目。百姓嗷然，无所宗附。府君岂可
以盖世之才，而立忠于垂亡之世！”男成等既倡大义，
欲屈府君抚临鄙州，使涂炭之馀，蒙来苏之惠。业不
从。相持二旬，而外救不至，郡人高逵、史惠等言于业
曰：“今孤城独立，台无救援。府君虽心过田单，而地非
即墨，宜思高算，转祸为福。”业先与光侍中房晷、仆射
王详不平，虑不自容，乃许之。男成等推业为大都督、
龙骧大将军、凉州牧、建康公。光命吕纂讨业，沮渠蒙
逊进屯临洮，为业声势。战于合离，纂师大败。光散骑
常侍、太常郭黁明天文，善占候，谓王详曰：“于天文，凉
之分野，将有大兵。主上老病，太子冲暗，纂等凶武，一
旦不讳，必有难作。以吾二人久居内要，常有不善之
言，恐祸及人，深宜虑之。田胡王气乞机，部众最强，二
苑之人，多其故众。吾今与公唱义，推机为主，则二苑
之众尽我有也。克城之后，徐更图之。”详以为然，夜烧
光洪范门，二苑之众皆附之，详为内应。事发，光诛之，
黁遂据东苑以叛。光驰使召纂，诸将劝纂曰：“业闻师
回，必蹑军后。若潜师夜还，庶无后患矣。”纂曰：“业虽凭
城阻众，无雄略之才，若夜潜还，张其奸志。”乃遣使告
业曰：“郭黁作乱，吾今还都，卿能决者，可出战。”于是引
还，业不敢出。纂司马杨统谓其从兄桓曰：“郭黁明善
天文，起兵其当有以，京城之外，非复朝廷之有。纂今
还都，复何”所补！统请除纂，勒兵，推兄为盟主，西袭吕
弘，据张掖以号令诸郡，亦千载一时也。桓怒曰：“吾闻
臣子之事君亲，有陨无二。吾未有包胥存救之效，岂
可安荣其禄，乱增其难乎！吕宗若败，吾为弘演矣！”统
惧，至番禾，遂奔郭黁。黁遣军邀纂于白石，纂大败。光
西安太守石元良率步骑五千赴难，与纂共击黁军，
破之，遂入于姑臧。黁之叛也，得光孙八人于东苑，及
军败，恚甚，悉投之于锋刃之上，枝分节解，饮血盟众。
众皆掩目不忍视之，黁悠然自若。黁推后将军杨轨
为盟主，轨自称大将军、凉州牧、西平公。吕纂击黁将
王斐于城西，大破之。自是黁势渐衰。光遗杨轨《书》曰：
“自羌胡不靖，郭黁叛逆，南藩安”否，音问两绝。行人风
传云“卿，拥逼百姓，为黁唇齿。卿雅志忠贞，有《史鱼》之
操，鉴察成败，远侔古人，岂宜听纳奸邪，以亏大美？陵
霜不雕者，松柏也；临难不移者，君子也。何图松柏雕
于微霜，而鸡鸣已于风雨。”郭黁巫卜小数，时或误中，
考之大理，率多虚谬。朕宰化寡方泽不逮，远致世事
纷纭，百城离叛。“勠力一心，同济巨海者，望之于卿也。
今中仓积粟数百千万，东人战士一当百馀，入则言笑晏晏，出则武步凉州，吞黁咀业，绰有馀暇。但与卿
形虽君臣，心过父子。欲全卿名节，不使贻笑将来。”轨
不答，率步骑二万北赴郭黁，至姑臧，垒于城北。轨以
士马之盛，议欲大决成败，黁每以天文裁之。吕弘为
段业所逼，光遣吕纂迎之。轨谋于众曰：“吕弘精兵一
万，若与光合，则敌彊我弱，养兽不讨，将为后患。”遂率
兵邀纂，纂击败之。郭黁闻轨败，东走魏安，遂奔于乞
伏干归。杨轨闻黁走，南奔廉川。光疾甚，立其太子绍
为天王，自号太上皇帝，以吕纂为太尉，吕弘为司徒。
谓绍曰：“吾疾病唯增，恐将不济。三寇窥𨵦，迭伺国隙。
吾终之后，使纂统六军，弘管朝政。汝恭己无为，委重
二兄，庶可以济。若内相猜贰，衅起萧墙，则晋、赵之变，
旦夕至矣。”又谓纂弘曰：“永业才非拨乱，直以正嫡有
常，猥居元首。今外有彊寇，人心未宁，汝兄弟辑穆，则
贻厥万世。若内自相图，则祸不旋踵。”纂弘泣曰：“不敢
有二心。”光以安帝隆安三年死，时年六十三，在位十
年。伪谥懿武皇帝，庙号太祖，墓号高陵。

《吕纂载记》：“纂字永绪，光之庶长子也。少便弓马，好鹰
犬。苻坚时，入太学，不好读书，唯以交结公侯，声乐为
务。及坚乱，西奔上邽，转至姑臧，拜武贲中郎将，封太
原公。光死，吕绍秘不发丧，纂排阁入哭，尽哀而出。绍
惧为纂所害，以位让之，曰：‘兄功高年长，宜承大统，愿
兄勿疑’。纂曰：‘臣虽年长，陛下国家之冢嫡，不可以私
爱而乱大伦’。”绍固以让纂，纂不许之。及绍嗣伪位，吕
超言于绍曰：“纂统戎积年，威震内外，临丧不哀，步高
视远，观其举止乱常，恐成大变，宜早除之，以安社稷。”
绍曰：“先帝《顾命》，音犹在耳，兄弟至亲，岂有此乎！吾弱
年而荷大任，方赖二兄以宁家国。纵其图我，我视死
如归，终不忍有此意也。卿慎勿过言。”超曰：“纂威名素
盛，安忍无亲！今不图之，后必噬脐矣！”绍曰：“吾每念袁
尚兄弟，未曾不痛心忘寝食，宁坐而死，岂忍行之！”超
曰：“圣人称‘知几其神’，陛下临几不断，臣见大事去矣。”
既而纂见绍于湛露堂，超执刀侍绍，目纂请收之，绍
弗许。初，光欲立弘为世子，会闻绍在仇池，乃止。弘由
是有憾于绍，遣尚书姜纪密告纂曰：“先帝登遐，主上
暗弱，兄总摄内外，恩威被于遐迩，辄欲远追，废昌邑
之义，以兄为中宗，何如？”纂于是夜率壮士数百，逾北
城，攻广夏门。弘率东苑之众，斫洪范门。左卫齐从守
融明观，逆问之曰：“谁也？”众曰：“太原公。”从曰：“国有大故，
主上新立，太原公行不由道，夜入禁城，将为乱邪！”因
抽剑直前，斫纂中额，纂左右擒之。纂曰：“义士也，勿杀！”
绍遣武贲中郎将吕开率其禁兵，距战于端门，骁骑
吕超率卒二千赴之。众素惮纂，悉皆溃散。纂入自青
角门，升于谦光殿。绍登紫阁自杀。吕超出奔广武。纂
惮弘兵强，劝弘即位。弘曰：“自以绍弟也，而承大统，众
心不顺，是以违先帝遗敕，惭负黄泉。今复越兄而立，
何面目以视息！世间？大兄长且贤，威名震于二贼，宜
速即大位，以安国家。”纂以隆安四年遂僭即天王位，
大赦境内，改元为咸宁，谥绍为隐王。以弘为使持节、
侍中、大都督、都督中外诸军事、大司马、车骑大将军、
司隶校尉、录尚书事，改封番禾郡公，其馀封拜各有
差。纂谓齐从曰：“卿前斫我，一何甚也！”从泣曰：“隐王先
帝所立，陛下虽应天顺时，而微心未达，唯恐陛下不
死，何谓甚也！”纂嘉其忠，善遇之。纂遣使谓征东吕方
曰：“超实忠臣，义勇可嘉，但不识经国大体，权变之宜。
方赖其忠节，诞济世难，可以此意谕之。”超上疏陈谢，
纂复其爵位。吕弘自以功名崇重，恐不为纂所容，纂
亦深忌之。弘遂起兵东苑，劫尹文、杨桓以为谋主，请
宗燮俱行。燮曰：“老臣受先帝大恩，位为列棘，不能殒
身授命，死有馀罪，而复从殿下亲为戎首者，岂天地
所容乎！且智不能谋，众不足恃，将焉用之！”弘曰：“君为
义士，我为乱臣。”乃率兵攻纂。纂遣其将焦辨击弘，弘
众溃，出奔广武。纂纵兵大掠，以东苑妇女赏军，弘之
妻子亦为士卒所辱。纂笑谓群臣曰：“今日之战何如？”
其侍中房晷对曰：“天祸凉室，衅起戚藩。先帝始崩，隐
王幽逼，山陵甫讫，大司马惊疑肆逆，京邑交兵，友于
接刃。虽弘自取夷灭，亦由陛下无《棠棣》之义。宜考己
责躬，以谢百姓，而反纵兵大掠，幽辱士女，衅自由弘，
百姓何罪！且弘妻，陛下之弟妇也；弘女，陛下之侄女
也，奈何使无赖小人辱为婢妾！天地神明，岂忍见此！”
遂歔欷悲泣，纂改容谢之，召弘妻及男女于东宫，厚
抚之。吕方执弘系狱，驰使告纂，纂遣力士康龙拉杀
之。是月，立其妻杨氏为皇后，以杨氏父桓为散骑常
侍、尚书左仆射、凉都尹，封金城侯。纂将伐秃发利鹿
孤，中书令杨颖谏曰：“夫起师动众，必参之天人，苟非
其时，圣贤所不为。秃发利鹿孤上下用命，国未有衅，
不可以伐，宜缮甲养锐，劝课农殖，待可乘之机，然后
一举荡灭。比年多事，公私罄竭，不深根固本，恐为患
将来。愿抑赫斯之怒，思万全之算。”纂不从。度浩舋河，
为鹿孤弟褥檀所败，遂西袭张掖。姜纪谏曰：“方今盛
夏，百姓废农，所利既少，所丧者多。若师至岭西，虏必乘虚寇掠都下。宜且回师，以为后图。”纂曰：“虏无大志，
闻朕西征，正可自固耳。今速袭之，可以得志。”遂围张
掖，略地建康。闻傉檀寇姑臧，乃还。即序胡安据盗发
张骏墓，见骏貌如生，得真珠簏、琉璃榼、白玉樽、赤玉
箫、紫玉笛、珊瑚鞭、玛瑙锺，水陆奇珍，不可胜纪。纂诛
安据党五十馀家，遣使吊祭，骏并缮修其墓。道士句
摩罗耆婆言于纂曰：“潜龙屡出，豕犬见妖，将有下人
谋上之祸，宜增修德政，以答天戒。”纂纳之。耆婆，即罗
什之别名也。纂游田无度，荒耽酒色。其太常杨颖谏
曰：“臣闻皇天降鉴，惟德是与，德由人弘，天应以福，故
勃焉之美，奄在圣躬。大业已尔，宜以道守之，廓灵基
于日新，邀洪福于万祀。”自陞下龙飞，疆宇未辟，崎岖
二岭之内，纲维未振于九州。当兢兢夕惕，经略四方，
成先帝之遗志，拯苍生于荼蓼。而更饮酒过度，出入
无恒，宴安游盘之乐，沈湎樽酒之间，不以寇仇为虑，
窃为陛下危之。糟丘酒池，洛汭不返，皆陛下之殷鉴。
臣蒙“先帝夷险之恩，故不敢避干将之戮。”纂曰：“朕之
罪也。不有贞亮之士，谁匡邪僻之君！”然昏虐自任，终
不能改，常与左右因醉驰猎于坑涧之间，殿中侍御
史王回、中书侍郎王儒扣马谏曰：“千金之子坐不垂
堂，万乘之主清道而行。奈何去舆辇之安，冒奔骑之
危！衔橛之变，动有不测之祸！愚臣窃所不安，敢以死
争！愿陛下远思袁盎揽辔之言，不令臣等受讥千载。”
纂不纳。纂番禾太守吕超擅伐鲜卑思盘，思盘遣弟
乞珍诉超于纂，纂召超，将盘入朝。超至姑臧，大惧，自
结于殿中监杜尚。纂见超，怒曰：“卿恃兄弟桓桓，欲欺
吾也！要当斩卿，然后天下可定！”超顿首不敢。纂因引
超及其诸臣䜩于内殿，吕隆屡劝纂酒，已至昏醉，乘
挽车，将超等游于内。至琨华堂东，阁，车不得过。纂亲
将窦川、骆腾倚剑于壁，推车过阁。超取剑击纂，纂下
车擒超，超刺纂，洞胸，奔于宣德堂。川、腾与超格战，超
杀之。纂妻杨氏命禁兵讨超。杜尚约兵舍杖，将军魏
益多入，斩纂首以徇，曰：“纂违先帝之命，杀害太子，荒
耽酒猎，昵近小人，轻害忠良，以百姓为草芥。番禾太
守超以骨肉之亲，惧社稷颠覆，已除之矣。上以安宗
庙，下为天子报仇，凡我士庶，同兹休庆。”伪巴西公吕
他、陇西公吕纬，时在北城，或说纬曰：“超陵天逆上，士
众不附。明公以懿弟之亲，投戈而起，姜纪、焦辩在南
城，杨桓、田诚在东苑，皆我之党也，何虑不济！”纬乃严
兵谓他曰：“隆超弑逆，所宜击之。昔田恒之乱，孔子邻
国之臣，犹抗言于哀公。况今萧墙有难，而可坐观乎！”
他将从之，他妻梁氏止之曰：“纬、超俱兄弟之子，何为
舍超助纬而为祸首乎！”他谓纬曰：“超事已立，据武库，
拥精兵，图之为难。且吾老矣，无能为也。”超闻，登城告
他曰：“纂信谗言，将灭超兄弟。超以身命之切，且惧社
稷覆亡，故出万死之计，为国家唱义，叔父当有以亮
之。”超弟邈有宠于纬，说纬曰：“纂残国破家，诛戮兄弟。
隆、超此举，应天人之心，正欲尊立明公耳。先帝之子，
明公为长，四海颙颙，人无异议。隆超虽不达臧否，终
不以孽代宗，更图异望也。愿公勿疑。”纬信之，与隆超
结盟，单马入城，超执而杀之。初，纂尝与鸠摩罗什棋，
杀罗什子曰：“斫胡奴头。”罗什曰：“不斫胡奴头，胡奴斫
人头。”超小字胡奴，竟以杀纂。纂在位三年，以元兴元
年死。隆既篡位，伪谥纂灵皇帝，墓号白石陵。

《吕隆载记》：隆字永基，光弟宝之子也。美姿貌，善骑射。
光末，拜北部护军，稍历显位，有声称。超既杀纂，让位
于隆，隆有难色。超曰：“今犹乘龙上天，岂可中下。”隆以
安帝元兴元年遂僭即天王位。超先以番禾得小鼎，
以为神瑞，大赦，改元为神鼎。追尊父宝为文皇帝，母
卫氏为皇太后，妻杨氏为皇后。以弟超有佐命之勋，
拜使持节、侍中、都督中外诸军事、辅国大将军、司隶
校尉、录尚书事，封安定公。隆多杀豪望，以立威名，内
外嚣然，人不自固。魏安人焦朗遣使说姚兴将姚硕
德曰：“吕氏因秦之乱，制命此州。自武皇弃世，诸子竞
寻干戈，德刑不恤，残暴是先，饥馑流亡，死者大半，唯
泣诉昊天，而精诚无感。伏唯明公道迈前贤，任尊分
陕，宜兼弱攻昧，经略此方，救生灵之沈溺，布徽政于
玉门。篡夺之际，为功不难。”遣妻子为质。硕德遂率众
至姑臧，其部将姚国方言于硕德曰：“今悬师三千，后
无继援，师之难也。宜曜劲锋，示其威武。彼以我远来，
必决死距战，可一举而平。”硕德从之。吕超出战，大败，
遁还。隆收集离散，婴城固守。时荧惑犯帝坐，有群雀
斗于太庙，死者数万。东人多谋外叛，将军魏益多又
唱动群心，乃谋杀隆、超。事发，诛之，死者三百馀家。于
是群臣表求与姚兴通好，隆弗许。吕超谏曰：“通塞有
时，艰泰相袭。孙权屈身于魏，谯周劝主迎降，岂非大
丈夫哉？势屈故也。天锡承七世之资，树恩百载，武旅
十万盈朝。秦师临境，识者导以见机，而愎谏自专，社
稷为墟。前鉴不远，我之元龟也。何惜尺书单使，不以
危易安，且令卑辞以退敌，然后内修德政。废兴由人，
未损大略。”隆曰：“吾虽常人，属当家国之重，不能嗣守成基，保安社稷，以太祖之业委之于人，何面目见先
帝于地下！”超曰：“应龙以屈伸为灵，大人以知几为美。
今连兵积岁，资储内尽，强寇外逼，百姓嗷然无糊口
之寄，假使张、陈、韩、白，亦无如之何。陛下宜思权变大
纲，割区区常虑，苟卜世有期，不在和好。若天命去矣，
宗族可全。”隆从之，乃请降。硕德表隆为使持节、镇西
大将军、凉州刺史、建康公。于是遣母弟爱子、文武旧
臣慕容筑、杨颖、史难、阎松等五十馀家质于长安，硕
德乃还。姚兴谋臣皆曰：“隆藉伯父馀资，制命河外，今
虽饥窘，尚能自支；若将来丰赡，终非国有。凉州险绝，
世难先违，道清后顺，不如因其饥敝而取之。”兴乃遣
使来观虚实。沮渠蒙逊又伐隆，隆击败之。蒙逊请和
结盟，留谷万馀斛以振饥人。姑臧谷价踊贵，斗值钱
五千文，人相食，饿死者十馀万口。城门昼闭，樵采路
绝，百姓请出城乞为夷虏奴婢者，日有数百。隆惧，沮
动人情，尽坑之，于是积尸盈于衢路。秃发傉檀及蒙
逊频来伐之，隆以二寇之逼也，遣超率骑二百，多赍
珍宝，请迎于姚兴。兴乃遣其将齐难等步骑四万迎
之。难至姑臧，隆素车白马迎于道旁，使吕引告光庙
曰：“陛下往运神略，开建西夏，德被苍生，威振遐裔，枝
嗣不臧，迭相篡弑。二寇交逼，将归东京，谨与陛下奉
诀于此。”歔欷恸泣，酸感兴军。隆率户一万，随难东迁，
至长安，兴以隆为散骑常侍，公如故，超为安定太守。
文武三十馀人，皆擢叙之。其后隆坐与子弼谋反，为
兴所诛。吕光以孝武太元十二“年定凉州，十五年僭
立，至隆凡十有三载，以安帝元兴三年灭。